Je Guienez, diz li Roz, de Collaour, escuier, fai savoir à touz... que je, de ma bone volunté et pour mon profit, hai pris en fié et en chassement dou noble baron mons. Jehan de Chalon, seignour d’Arlay, mon amé seignour, ces choses ci après contenues: premieremant, desoz Mullie, un chan que Blanchez tient, ouquel il ha I jornal et demie de terre; encour ou Besaul I pose; encour es chans Montainges, après la terre Guillemins, de Ruffye, II jornaux entre les champs et le pré; encour es Vilers delez les Oiseroiz I champ, qui tient une poise; encour à Voier et à Grefe I jornaul; ou Courar, devant la vile de Collaour, I journal de terre; es prez delez Estiene de Roseiz I journaul; en Largilloys et es Courars III journaus; es Paletes I poise; outre Valere I journal de terre; en Besaice I jornal et trois pieces de bois; encor es Bergeus I jornal; encour au courtil devant le Mostier I journal; encour en combe Duou I journal; es Rameres I jornal; encor outre Valere I jornal; à Sage I jornal; encor ou Chestelez I jornal; encor à Pontabelot I pose de terre et I septure de pré. Pour raisons desquel choses je cognosse avoir heu dou devantdit mons. Jehan, mon seignour, XX livres d’estevenens, desquex je me tient por paié. Laquel assignacion de terre je promet, par mon soiremant doné corporelmant sus saint evangile, tenir et atendre adit mons. Jehan et es suens et non mie venir encontre dès or en avant, par moi ne par autrui. En tesmoignaige de laquel chose, je hai proié et requis religiouse persone et honeste frere Rougier, humile priour de Lons, et mons. Estene de Collaour, mon amé seignour, que il metent lour seax en ces presentes lettres, lesquex je hai pour autentiques en ceste partie. Ce fut fait et donné l’an Nostre Signour corrant par mil CC octante et nuef, ou mois de decembre.